ΓΡΑΠΤΗ ΕΡΩΤΗΣΗ E-3667/97 υποβολή: John Iversen (PSE) προς την Επιτροπή (19 Νοεμβρίου 1997)

Θέμα: ΣΕΒ

Η απόφαση της Επιτροπής 97/534/ΕΕ ((ΕΕ L 216 της 08.08.1997, σελ. 95. )) επιβάλλει σε όλα τα κράτη μέλη να απομακρύνουν ειδικά υλικά κινδύνου από την τροφική αλυσίδα. Η απόφαση αυτή βασίζεται σεσύσταση της επιστημονικής κτηνιατρικής επιτροπής για την απομάκρυνση των υλικών αυτών σε χώρες ή περιοχές όπου διαπιστώνεται ενδεχόμενος κίνδυνος παρουσίας παθογόνων παραγόντων της ΜΣΕ. Στην απόφαση αναφέρεται, χωρίς περαιτέρω στοιχεία τεκμηρίωσης, ότι δεν είναι δυνατόν να αποκλεισθεί η ενδεχόμενη παρουσία σε οποιοδήποτε από τα κράτη μέλη παθογόνων παραγόντων των ΜΣΕ.

Εντούτοις, οι ακόλουθες συνθήκες διαχωρίζουν σαφώς την κατάσταση στα δανικά σφαγεία, τα οποία παράγουν κρέας που προορίζεται για εξαγωγή, από εκείνη που επικρατεί σε άλλα κράτη μέλη:

- ως συνέπεια της παροχής αδείας για εξαγωγή προς τις ΗΠΑ, σφάζονται μόνο ζώα δανικής προέλευσης

- η τρομώδης νόσος δεν διαπιστώθηκε ποτέ και η ΣΕΒ διαπιστώθηκε μόνο σε ένα ζώο που είχε εισαχθεί από το ΗΒ.

- απαγορεύεται - απαγόρευση η οποία τηρείται - η εισαγωγή κρεατοστεαλεύρου από το 1933 καθώς και η χρησιμοποίηση υπολειμμάτων από μηρυκαστικά ζώα από το 1990

- η ΣΕΒ είναι από το 1992 ασθένεια η οποία πρέπει υποχρεωτικά να δηλώνεται

Για το λόγο αυτό, η Δανία, σύμφωνα με τον Κώδικα Υγείας Ζώων του Διεθνούς Γραφείου Επιζωοτιών (ΔΓΕ), άρθρο 3.2.13.3., θεωρείται χώρα όπου δεν συναντάται η ΣΕΒ.

1. Ποια στοιχεία τεκμηρίωσης έχει η Επιτροπή στη διάθεσή της για να ισχυριστεί ότι έχει διαπιστωθεί ενδεχόμενος κίνδυνος παρουσίας ΣΕΒ στη Δανία;

2. Για ποιο λόγο δεν προβλέπεται στην απόφαση η δυνατότητα να αναγνωρισθεί κράτος μέλος, σύμφωνα με το άρθρο 6, παράγραφος 4, ως χώρα όπου δεν συναντάται η ΣΕΒ; Δεν αγνοείται άραγε εδώ η αρχή της κτηνιατρικής περιφερειοποίησης στην ΕΕ;

Απάντηση του κ. Fischler εξ ονόματος της Επιτροπής (10 Φεβρουαρίου 1998)

Σύμφωνα με το άρθρο 6 παράγραφος 4 της απόφασης 97/534/ΕΚ της 30ης Ιουλίου 1997 σχετικά με την απαγόρευση της χρήσης υλικών που ενέχουν κινδύνους από άποψη μεταδοτικότητας σπογγωδών εγκεφαλοπαθειών ((ΕΕ L 216 της 08.08.1997 )), η Κοινότητα οφείλει να τηρεί τις υποχρεώσεις που απορρέουν από τις διεθνείς συμφωνίες.

Στο κείμενο δεν προβλέπονται διατάξεις παρεκκλίσεως για τρίτες χώρες ή για τα κράτη μέλη. Διάφορες τρίτες χώρες και κράτη μέλη, συμπεριλαμβανομένης της Δανίας, υπέβαλαν αιτήσεις για να αναγνωριστούν ως απαλλαγμένες μεταδοτικών σπογγωδών εγκεφαλοπαθειών είτε σπογγωδών εγκεφαλοπαθειών των βοοειδών. Η Επιτροπή έχει το δικαίωμα να προτείνει ανάλογη διάταξη παρεκκλίσεως για ένα ή περισσότερα κράτη μέλη, στην ίδια νομική βάση με την ανωτέρω απόφαση.

Κατόπιν αιτήσεως της Επιτροπής, η επιστημονική συντονιστική επιτροπή συντάσσει εναρμονισμένο κατάλογο κριτηρίων, σύμφωνα με τον οποίο θα αξιολογούνται όλες οι αιτήσεις για αναγνώριση χωρών ως απαλλαγμένων μεταδοτικών σπογγωδών εγκεφαλοπαθειών είτε σπογγωδών εγκεφαλοπαθειών των βοοειδών, και θα ζητείται, ενδεχομένως, από τις υπό εξέταση χώρες η περαιτέρω υποβολή στοιχείων. Η επιστημονική συντονιστική επιτροπή ολοκλήρωσε τον εν λόγω κατάλογο στις 26 Ιανουαρίου 1998. Κατά συνέπεια, οι διάφορες αιτήσεις που έχουν υποβληθεί μέχρι σήμερα (συμπεριλαμβανομένης αυτής της Δανίας) θα αξιολογηθούν σύντομα.

Η Επιτροπή δεν μπορεί να εκφέρει άποψη, όσον αφορά την κατάσταση που έχει διαμορφωθεί στα κράτη μέλη, μέχρι να λάβει τις απαραίτητες επιστημονικές γνωμοδοτήσεις, οπότε και θα προβεί σε αξιολόγηση της κατάστασης στον εν λόγω τομέα.